Duisende weermaglede langer ontplooi(Argieffoto) Pres. Cyril Ramaphosa het die parlement ingelig dat 20 000 weermaglede langer ontplooi gaan word in reaksie op die Covid-19-pandemie. Die lede sal nou tot einde September ontplooi word. Dié weermaglede word langer ontplooi om die polisie en ander staatsdepartemente by te staan in ’n poging om die verspreiding van Covid-19 hok te slaan en terselfdertyd misdaad te beveg. Moloto Mothapo, woordvoerder van die parlement, sê pres. Ramaphosa het dié besluit Dinsdag skriftelik bevestig aan Thandi Modise, speaker van die Nasionale Vergadering, en Amos Masondo, voorsitter van die Nasionale Raad van Provinsies. “Pres. Ramaphosa voer aan omdat die Covid-19-getalle nou so drasties begin styg, is dit nodig om weermaglede langer te ontplooi om die verspreiding van die koronavirus saam met die betrokke staatsdepartemente te help bekamp,” sê Mothapo. Dié besluit van Ramaphosa om die lede langer te ontplooi, sal die land sowat R1,5 miljard uit die sak jaag. Ramaphosa het aanvanklik in Maart met die instel van die landwye afsonderingstydperk altesaam 2 820 weermaglede ontplooi. Teen einde April is nog sowat 73 180 lede opgeroep.